Yfir þúsund manns hafa farist í flóðum vegna monsúnrigninga í Pakistan, þarf af hundrað og nítján síðasta sólarhringinn. Einn af hverjum sjö íbúum landsins hafa orðið fyrir skaða af völdum flóðanna.
Mikil flóð í Pakistan af völdum Monsúnrigninga hafa kostað yfir þúsund manns lífið þar sem af er ári. Stjórnvöld í Pakistna segja að flóðin séu alvarlegar loftslagshamfarir.
Flóðin hafa valdið miklum skaða í landinu síðustu fjóra daga. Rigningarnar, sem alla jafna eru nauðsynlegar fyrir búfjárrækt og almennan vatnsbúskap í landinu, hafa orðið það miklar að fjöldi áa hafa flætt yfir bakka sína. Í sumum héruðum eru einu þurru blettirnir vegir sem liggja hátt.
Staðfest er að eitt þúsund þrjátíu og þrír hafa farist í þessu flóðum. Flóðin hafa valdið þrjátíu og þremur milljónum manna tjóni, sem jafngildir einu af hverjum sjö íbúum landsins. Hátt í milljón heimili hafa eyðilagst eða skemmst illa, þar á meðal hús bræðranna Naseeb Ullah og Abid Ali Ullah, sem hreinsa nú brakið öslandi vatnið upp að hnjám.
Naseeb Ullah segir að hann hafi lagt mikið á sig við að byggja húsið. Nú sé öll vinnan fyrir bí. Hann hafi aðeins verið venjulegur verkamaður og nú sé hvergi hægt að fá vinnu. Hann segir að stjórnvöld verði að aðstoða við að byggja húsið aftur - ef engin aðstoð kemur sé engin von.
Stjórnvöld í Pakistan hafa hins vegar biðlað til alþjóðasamfélagsins um aðstoð og hafa Bandaríkin, Bretland og Sameinuðu arabísku fyrstadæmin þegar boðið hana. Almannavarnir segja stjórnvöld gera allt sem þau geta til að hjálpa.
Sherry Rehman, aðalsérfræðingur Pakistan í loftslagsmálum sagði í morgun að nú dynji alvarlegar loftslagshamfarir yfir landinu. Loftslagsbreytingar eigi stóran þátt í þessu. Flóðin nú eru talin sambærileg við flóðin í landinu árið 2010. Þá fórust yfir 2.000 manns og næstum fimmtungur landsins fór undir vatn. Samkvæmt veðurspám er ekki útlit fyrir að flóðin sjatni í bráð og Sherry Rehman segir hugsanlegt að einn fjórði eða jafnvel einn þriðji af landinu fari nú undir vatn.
Yfir þúsund hafa farist í flóðum vegna monsúnrigninga í Pakistan, þar af 119 síðasta sólarhringinn. Einn af hverjum sjö íbúum landsins hefur orðið fyrir skaða af völdum flóðanna.